Senati amerikan miraton Traktatin e ri START me 71 vota pro dhe 26 kundër
Marrëveshja me Rusinë për kontrollin e armëve bërthamore përbën një fitore të madhe për Presidentin Obama në politikën e jashtme
Senati i Shteteve të Bashkuara miratoi traktatin e ri START me Rusinë për pakësimin e arsenaleve të armëve bërthamore, duke i dhënë kështu Presidentit Obama një fitore të madhe në politikën e jashtëme. Senati voti mbrëmë me 71 vota pro dhe 26 kundër në favor të traktatit. Ai parashikon shkurtimin e numrit të armëve bërthamore të Shteteve të Bashkuara dhe Rusisë dhe përcakton një sistem të përbashkët verifikimi. Presidenti Obama tha më pas në një konferencë shtypi në Shtëpinë e Bardhë se miratimi i traktatit i dërgon botës një mesazh të fuqishëm. Ai falenderoi senatorët demokratë dhe republikanë për miratimin e traktatit, duke thënë se ai ishte përparësia e tij kryesore e sigurimit kombëtar. Disa republikanë e kundërshtuan traktatin, duke paralajmëruar se ai mund të dëmtojë aftësitë e Amerikës për t’u mbrojtur nga sulmet me raketa. Por traktati ka mbështetjen e udhëheqësve më të lartë të ushtrisë amerikane dhe të disa ish sekretarëve të Shtetit, përfshirë Kolin Pauëll, Xhorxh Shulz dhe Henri Kisinxher. Tani duhet që parlamenti i Rusisë ta miratojë traktatin e ri START. Ligjvënësit rusë thanë dje se mund të votojnë për traktatin para fundit të kësaj jave. Stivën Paifër është ekspert për kontrollin e armëve pranë Institutit Brukings. Zoti Paifër thotë se një shqetësim kryesor i rusëve ishte qëndrimi i administratës së Presidentit Bush për të kufizuar vetëm mbushjet bërthamore, dhe jo raketat apo aeroplanët bombardues. Administrata e Presidentit Obama, në anën tjetër, qe e gatshme të pakësojë si mbushjet bërthamore ashtu edhe raketat që përdoren për hedhjen e bombave bërthamore. Ky ndryshim qëndrimi çoi në arritjen e marrëveshjes që e shkurton në 1 mijë e 550 numrin armëve strategjike bërthamore. Traktati gjithashtu i kufizon në 700 mjetet strategjike për hedhjen e bombave bërthamore siç janë raketat me rreze të gjatë dhe bombarduesit e rëndë. Marrëveshja po ashtu krijon strukturat përkatëse për ato që administrata e Presidentit Obama i quan masa të forta verifikimi, dispozita që sigurojnë që secila palë t’u përmbahet detyrimeve të traktatit. Ish-sekretar i Shtetit, Lorenc Igëllbërgër, që shërbeu në administratën e Presidentit Xhorxh H.W. Bush, në vitin 1992, e mbështet këtë traktat dhe thotë se dispozitat për verifikim janë jetike. Por disa senatorë republikanë, që e kritikojnë traktatin, kanë thënë se dispozitat e verifikimit janë shumë të dobëta. Ata janë shprehur se traktati kufizon aftësitë amerikane për mbrojtjen nga raketat. Senatori republikan Xhon Ensën nga Nevada: Kjo pikëpamje nuk u pranua nga zyrtarët e administratës. Derëll Kimboll, kreu i Shoqatës për Kontrollin e Armëve, organizatë kërkimore private, thotë se traktati është i rëndësishëm jo vetëm për marrëdhëniet amerikano-ruse: Tani që traktati START i Ri është ratifikuar nga Senati amerikan, analistët, si Stivën Paifër, po diskutojnë se cili mund të jetë hapi i ardhshëm në bisedimet për armë mes Uashingtonit dhe Moskës. Por para se të zhvillohen bisedime të reja për armët, traktati i ri START duhet të miratohet nga parlamenti rus. Ekspertët thonë se kjo ka shumë gjasë të ndodhë.